ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
ரூ.3.42 கோடி டிடிஎஸ் ரீபண்ட் மோசடி: ராமநாதபுரத்தை சேர்ந்த வரிச்சேவை நிறுவன உரிமையாளர் மீது சிபிஐ வழக்குப்பதிவு
.ரூ.3.42 கோடி டிடிஎஸ் ரீபண்ட் மோசடியில் ஈடுபட்டதாக, வருமானவரித்துறை அளித்த புகார் அடிப்படையில், ராமநாதபுரத்தைச் சேர்ந்த வரி சேவை நிறுவனத்தின் உரிமையாளர் உட்பட சிலர் மீது சிபிஐ வழக்குப்பதிவு செய்துள்ளது.
ராமநாதபுரத்தில் திரவியம் டேக்ஸ் சர்வீஸஸ் என்ற நிறுவனத்தை நடத்தி வருபவர் பஞ்சாட்சரம். இவர் அரசு ஊழியர்கள் உட்பட சிலருடன் சேர்ந்து, வருமானவரித்துறையை ஏமாற்றி டிடிஎஸ் ரீபண்ட் மோசடியில் ஈடுபட்டுள்ளார். கடந்த 2014-ம் ஆண்டு முதல் 2018ம் ஆண்டு வரை, டான் கணக்கு வைத்திருப்பவர்கள் சார்பில், அவர்களுக்கு தெரியாமலேயே இ-டிடிஎஸ் திருத்த கணக்குகளை தாக்கல் செய்து மற்றவர்களின் பெயரில் வரி ரீபண்ட் ரூ. 3,42,77,901 பெற்று வருமானவரித்துறைக்கு இழப்பை ஏற்படுத்தியுள்ளனர்.
இந்த மோசடி குறித்து வருமானவரித்துறை சார்பில் புகார் அளிக்கப்பட்டது.
இதையடுத்து பஞ்சாட்சரம் உட்பட சிலர் மீது சிபிஐ வழக்குப் பதிவு செய்துள்ளது. இந்த டிடிஎஸ் ரீபண்ட் மோசடி குறித்து தொடர்ந்து விசாரணை நடைப்பெற்று வருகிறது.
கனரகத் தொழில்கள் அமைச்சகம்
குறைக்கடத்தி  சில்லுகளின் விநியோகத்தை அதிகரிக்க அரசாங்கம் பல்வேறு நடவடிக்கைகளை மேற்கொண்டு வருகிறது
குறைக்கடத்தி சில்லுகளின் விநியோகத்தை அதிகரிக்க மத்திய அரசு பல்வேறு நடவடிக்கைகளை மேற்கொண்டு வருவதாக மின்னணு மற்றும் தகவல் தொழில்நுட்ப அமைச்சகம் தெரிவித்துள்ளது. பின்வரும் திட்டங்கள் அங்கீகரிக்கப்பட்டுள்ளன:
i) காலியம் நைட்ரைடு சுற்றுச்சூழல் அமைப்பை செயல்படுத்துதல் மையம் மற்றும் உயர் சக்தி அதிர்வெண் எலக்ட்ரானிக்ஸ் இன்குபேட்டரை நிறுவுதல்.
ii) உற்பத்தியுடன் கூடிய ஊக்கத்தொகை திட்டத்தின் கீழ் NAND Flash நினைவகத்தின் அசெம்பிளி, சோதனை, குறியிடுதல் மற்றும் பேக்கேஜிங்  அமைப்பதற்கான திட்டம்.
iii) டிரான்சிஸ்டர்கள், டையோடு போன்ற தனித்த குறைக்கடத்தி சாதனங்களுக்கான திட்டம் உற்பத்தியுடன் கூடிய ஊக்கத்தொகை திட்டத்தின் கீழ்  அங்கீகரிக்கப்பட்டுள்ளது.
iv) எலக்ட்ரானிக் கூறுகள் மற்றும் குறைக்கடத்திகள்  உற்பத்தியை மேம்படுத்துவதற்கான திட்டத்தின் கீழ் நிதி ஊக்கத்தொகை.
மக்களவையில் இன்று எழுத்துப்பூர்வமாக அளித்த பதிலில் மத்திய கனரக தொழில்துறை இணையமைச்சர் ஸ்ரீ கிரிஷன் பால் குர்ஜார் இந்தத் தகவலைத் தெரிவித்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1810822
பிரதமர் அலுவலகம்
முன்னாள் பிரதமர் சந்திர சேகர் பிறந்தநாளையொட்டி பிரதமர் மரியாதை
முன்னாள் பிரதமர் சந்திர சேகரின் பிறந்தநாளையொட்டி பிரதமர் திரு நரேந்திர மோடி மரியாதை செலுத்தியுள்ளார். சந்திர சேகர்ஜி ஜனநாயக விழுமியங்களுக்கான அவரது அர்ப்பணிப்புக்காகவும், வறுமை ஒழிப்பு முயற்சிக்களுக்காகவும் பெரிதும் போற்றப்பட்ட ஒரு உயர்ந்த ஆளுமை என்று திரு மோடி குறிப்பிட்டுள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
‘’ சந்திர சேகர்ஜி, ஜனநாயக விழுமியங்களுக்கான அவரது அர்ப்பணிப்புக்காகவும், வறுமை ஒழிப்பு முயற்சிக்களுக்காகவும் பெரிதும் போற்றப்பட்ட ஒரு உயர்ந்த ஆளுமையாவார். அவர் எப்போதும் தாழ்த்தப்பட்ட, ஒடுக்கப்பட்ட மக்களின் நலனுக்காக பாடுபட்டார். அவரது பிறந்த நாளில் அவருக்கு மரியாதை’’
நிலக்கரி அமைச்சகம்
9 மாநிலங்களில் 981 கிராமங்களுக்கு தண்ணீர் வழங்கும் நிலக்கரி பொதுத்துறை நிறுவனங்கள்
நிலக்கரி அமைச்சகத்தின் கீழ் உள்ள மத்திய பொதுத்துறை நிறுவனங்கள் நிலக்கரி சுரங்க நீர் ஆதாரங்களை நிலையான முறையில் பயன்படுத்துவதால், ஒன்பது மாநிலங்களைச் சேர்ந்த 981 கிராமங்களைச் சேர்ந்த 17.7 லட்சம் மக்கள் பயனடைந்து வருகின்றனர். 2022-23 நிதியாண்டில், பொதுத்துறை நிறுவனங்கள் சுமார் 8130 லட்சம் கனமீட்டர் சுரங்க நீரை வெளியேற்றியுள்ளன. இதில் 46% உள்நாட்டு மற்றும் நீர்ப்பாசன நோக்கங்களுக்காக ஒதுக்கப்பட்டுள்ளது. உள்நாட்டு மற்றும் தொழில்துறை தேவைகளுக்கு 49 சதவீதமும், நிலத்தடி நீர் செறிவூட்டல் முயற்சிகளுக்கு 6 சதவீதமும் ஒதுக்கப்பட்டுள்ளது. குடிநீர் மற்றும் பாசனத்திற்கு சுரங்க நீர் உகந்ததாக இருப்பதை உறுதி செய்வதற்காக, பல்வேறு சுத்திகரிப்பு முறைகள் செயல்படுத்தப்பட்டுள்ளன. ஆண்டு முழுவதும் சமூகங்களுக்கு பாதுகாப்பான மற்றும் சுத்தமான நீர் அணுகலை வழங்க பல நடவடிக்கைகள் மேற்கொள்ளப்பட்டுள்ளன.
நிலக்கரி சுரங்க நடவடிக்கைகளின் போது, கணிசமான அளவு சுரங்க நீர் சுரங்க தொட்டிகளில் தேங்குகிறது. இந்த வெற்றிடங்கள் அடுக்குகளில் இருந்து கசிவு நீரை சேமிப்பது மட்டுமல்லாமல், சுற்றியுள்ள நீர்ப்பிடிப்பு பகுதிகளில் இருந்து மேற்பரப்பு நீரோட்ட நீரை சேகரித்து, விரிவான நீர் சேகரிப்பு மற்றும் நிலத்தடி நீர் செறிவூட்டல் கட்டமைப்புகளாக திறம்பட செயல்படுகின்றன. இந்த சேமிக்கப்பட்ட சுரங்க நீர் வீட்டு மற்றும் குடிநீர் விநியோகம், விவசாய நிலங்களின் நீர்ப்பாசனம், நிலத்தடி நீர் நிரப்புதல் மற்றும் தூசி தடுப்பு மற்றும் கனரக இயந்திரங்கள் கழுவுதல் போன்ற பல்வேறு தொழில்துறை பயன்பாடுகள் உள்ளிட்ட பல சமூக நோக்கங்களுக்கு உதவுகிறது.
மேற்கு வங்கம், மத்தியப்பிரதேசம் ஆகிய மாநிலங்களில் சவ்வூடு முறை மற்றும் கசிவு நீர் பயன்பாட்டு முறையில் சுரங்க நீர் விவசாயத்துக்கும், குடிநீர் தேவைகளுக்கும் பயன்படுத்தப்படுகிறது.
சமூகங்களின் வாழ்க்கையை மேம்படுத்துவதற்கும் சுற்றுச்சூழலைப் பாதுகாப்பதற்கும் சுரங்க நீர் ஆதாரங்களைப் பயன்படுத்தி, பொறுப்பான மற்றும் நிலையான சுரங்க நடைமுறைகளுக்கு நிலக்கரி பொதுத்துறை நிறுவனங்கள் உறுதிபூண்டுள்ளன.ANU/AD/PKV/KPG
(Visitor Counter : 31
பாதுகாப்பு அமைச்சகம்
சண்டிகரில் உள்ள டிஆர்டிஓவின் டெர்மினல் பாலிஸ்டிக்ஸ் ஆராய்ச்சி ஆய்வகத்தை பாதுகாப்பு அமைச்சர் திரு ராஜ்நாத் சிங் பார்வையிட்டார்
சண்டிகரில் உள்ள டிஆர்டிஓவின் டெர்மினல் பாலிஸ்டிக்ஸ் ஆராய்ச்சி ஆய்வகத்தை  பாதுகாப்பு அமைச்சர் திரு ராஜ்நாத் சிங் 2021 அக்டோபர் 28 அன்று பார்வையிட்டார்.
பல்முனை கையெறி குண்டு போன்ற டிபிஆர்எல்-ஆல் உருவாக்கப்பட்ட தயாரிப்புகள், ஆயுதப்படைகளை நவீனமயமாக்குவதற்கான அரசின் லட்சியத்தை பிரதிபலிக்கின்றன என்று அவர் கூறினார்.
தனியார் துறையின் துடிப்பான பங்கேற்பு, நாட்டின் ராணுவ மற்றும் பொருளாதார வலிமையை தன்னிறைவை நோக்கி முன்னேற்றுகிறது என்று கூறிய அவர்,
தொழில்நுட்ப முன்கணிப்பை வலுப்படுத்த வேண்டும் என்றும் அதிநவீன உற்பத்தி மற்றும் சோதனை திறன்களில் முதலீடு செய்ய வேண்டும் என்றும் கூறினார்.
இந்தியா அமைதியை விரும்பும் நாடு, அதே சமயம் எந்த சவாலையும் எதிர்கொள்ள தயாராக உள்ளது என்று அமைச்சர் கூறினார். ஆயுதப் படைகளின் தேவைகளைப் பூர்த்தி செய்வதற்குத் தேவையான தயாரிப்புகள் மற்றும் தொழில்நுட்பங்களில் நாட்டின் வளர்ந்து வரும் திறனுக்கான குறிகாட்டிகளாக சமீபத்திய முன்னேற்றங்களை அமைச்சர் விவரித்தார்.
தனியார் துறையின் பங்களிப்பை அதிகரிக்க அரசு பல சீர்திருத்தங்களை மேற்கொண்டுள்ளது என்று பாதுகாப்பு அமைச்சர் மேலும் கூறினார்.
உலகம் முழுவதும் வேகமாக மாறிவரும் புவிசார் அரசியல் சூழ்நிலை குறித்த தனது கருத்துகளை பகிர்ந்து கொண்ட திரு ராஜ்நாத் சிங், அறிவியல் திறன்களின் அதிகரிப்பு மற்றும் புதிய கண்டுபிடிப்புகள் பாதுகாப்பு துறையில் பெரிய தாக்கத்தை ஏற்படுத்தியுள்ளன என்றார். அத்தகைய சூழ்நிலையில் இருந்து எழும் எந்த சவாலையும் சமாளிக்க எல்லா நேரங்களிலும் தயாராக இருக்க வேண்டியதன் அவசியத்தை அவர் வலியுறுத்தினார்.
இந்தியாவின் முன்னாள் குடியரசுத் தலைவர் டாக்டர் ஏபிஜே அப்துல் கலாம் கூறிய 'இந்த உலகில், பயத்திற்கு இடமில்லை. வலிமை மட்டுமே வலிமையை மதிக்கிறது,” என்ற பிரபல வாசகத்தை அவர் நினைவு கூர்ந்தார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1767199
பிரதமர் அலுவலகம்
அசாம் தேயிலை தோட்டங்களில் உள்ள பள்ளிகளுக்கு பிரதமர் வரவேற்பு
அசாம் அரசின் புதிய முயற்சியை பிரதமர் திரு நரேந்திர மோடி வரவேற்றுள்ளார்.
ஜூன் 19 ஆம் தேதி தொடங்கி ஜூன் 25 ஆம் தேதி வரை, அசாம் அரசு 38 புதிய மேல்நிலைப் பள்ளிகளை மாணவர் சமூகத்திற்காக அர்ப்பணிக்கவுள்ளது. 38 பள்ளிகளில் 19 பள்ளிகள் தேயிலைத் தோட்டப் பகுதியில் இருக்கும்.
அசாம் முதல்வர் திரு ஹிமந்த பிஸ்வா சர்மாவின் ட்வீட்டிற்கு பதிலளித்த பிரதமர் கூறியிருப்பதாவது:
"பாராட்டத்தக்க முன்முயற்சி. கல்வி ஒரு வளமான தேசத்தின் அடித்தளமாகும். இந்த புதிய மேல்நிலைப் பள்ளிகள் இளைஞர்களுக்கு ஒரு வலுவான அடித்தளத்தை வழங்கும். குறிப்பாக தேயிலை தோட்டப் பகுதிகளுக்கான அர்ப்பணிப்பைப் பற்றி கேள்விப்படுவதில் மகிழ்ச்சி அடைகிறேன்."
பாதுகாப்பு அமைச்சகம்
இந்தியாவை தன்னிறைவு அடையச் செய்ய பாதுகாப்புத் துறைசார்ந்த பொதுத்துறை உற்பத்தி நிறுவனங்கள் முயற்சிகளை மேற்கொள்ள வேண்டும் : பாதுகாப்புத்துறை செயலாளர் திரு கிரிதர் அரமனே
தற்போது நடைபெற்று வரும் தூய்மை இயக்கத்தின் ஒரு பகுதியாக, பாதுகாப்புத் துறை செயலாளர் திரு கிரிதர் அரமனே நேற்று  மும்பையில் உள்ள மசாகான் டாக் ஷிப் பில்டர்ஸ் லிமிடெட்  நிறுவனத்திற்குச் சென்றார். அங்கு கட்டப்பட்டுள்ள ஒரு வளாகத்தை திறந்து வைத்த அவர், நிர்வாகிகளுடன் கலந்துரையாடினார்.
அப்போது பேசிய பாதுகாப்புத்துறைச் செயலாளர், தேசத்தைக் கட்டியெழுப்புவதில் தூய்மையின் முக்கியத்துவத்தை எடுத்துரைத்தார். தூய்மை என்பது சுற்றுப்புறத்தை சுத்தம் செய்வது மட்டுமல்ல என்றும், அது அனைத்து வகையான ஊழல்களிலிருந்தும் விடுபடுவதில் கவனம் செலுத்தக்கூடிய ஒழுக்கம் சார்ந்த விஷயம் என்றும் கூறினார்.
நாட்டை தன்னிறைவு அடையச் செய்வதன் அவசியத்தை வலியுறுத்திய திரு கிரிதர் அரமனே , இதில் பாதுகாப்புத்துறை சார்ந்த பொதுத்துறை உற்பத்தி நிறுவனங்கள் அனைத்து முயற்சிகளையும் மேற்கொள்ள வேண்டும் வலியுறுத்தினார். போர்க்கப்பல் கட்டுமானத்தில் உள்நாட்டுப் பொருட்களின் பங்களிப்பை அதிகரிப்பது நாட்டின் முன்னேற்றத்திற்கு பங்களிக்கும் என்று திரு கிரிதர் அரமனே கூறினார்.
பிரதமர் அலுவலகம்
காமன்வெல்த் விளையாட்டு போட்டியில் மகளிருக்கான ஈட்டி எறிதலில் வெண்கலப் பதக்கம் வென்ற அன்னு ராணிக்கு பிரதமர் வாழ்த்து
2022 காமன்வெல்த் விளையாட்டுப் போட்டியில் மகளிர் ஈட்டி எறிதல் போட்டியில் வெண்கலப் பதக்கம் வென்ற அன்னு ராணிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
“அன்னு ராணி மிகச்சிறந்த விளையாட்டு வீராங்கனை. அவர் சிறந்த திறமையைக் காட்டினார். ஈட்டி எறிதலில் வெண்கலப் பதக்கம் வென்றது எனக்கு மகிழ்ச்சி அளிக்கிறது. அவருக்கு வாழ்த்துக்கள். வரும் ஆண்டுகளில் அவர் தொடர்ந்து சிறந்து விளங்குவார் என்று நான் உறுதியாக நம்புகிறேன். #Cheer4India"
•••••••••••••
(
தகவல் மற்றும் ஒலிபரப்பு அமைச்சகம்
பழம்பெரும் பின்னணி பாடகர் லதா மங்கேஷ்கர் 92-வது வயதில் காலமானார்
பாரத ரத்னா லதா மங்கேஷ்கரின் மறைவையொட்டி 2நாள் துக்கம் அனுசரிக்கப்படும் என அரசு அறிவிப்பு
பழம்பெரும் பின்னணி பாடகர் லதா மங்கேஷ்கர் மும்பை பிரீச் கேண்டி மருத்துவமனையில் இன்று காலமானார். மெலடி குயீன் என்று போற்றப்பட்ட அவருக்கு வயது 92. அவருக்கு கோவிட்-19 தொற்று பாதிப்பு உறுதி செய்யப்பட்டதைத் தொடர்ந்து கடந்த மாதம் 8-ந்தேதி மருத்துவமனையில் அனுமதிக்கப்பட்டார்.
பாரத ரத்னா லதா மங்கேஷ்கரின் மறைவுக்கு இரங்கல் தெரிவக்கும் விதமாக இரண்டு நாள் தேசிய துக்கம் அனுசரிக்கப்படும் என அரசு அறிவித்துள்ளது. அவருக்கு மரியாதை செலுத்தும் வகையில், இரண்டு நாட்களுக்கு தேசியக் கொடி அரைக்கம்பத்தில் பறக்க விடப்படும். 2001-ம் ஆண்டு பாரத ரத்னா விருது பெற்ற அவரது இறுதிச்சடங்குகள் அரசு மரியாதையுடன் நடைபெறும்.
குடியரசு தலைவர் திரு ராம் நாத் கோவிந்த், குடியரசு துணைத்தலைவர் திரு வெங்கையா நாயுடு, பிரதமர் திரு நரேந்திர மோடி, மத்திய தகவல் ஒலிபரப்பு அமைச்சர் திரு அனுராக் சிங் தாக்கூர் உள்ளிட்டோர் லதா மங்கேஷ்கரின் மறைவுக்கு இரங்கல் தெரிவித்துள்ளனர்.
மத்திய அமைச்சர் திரு நிதின் கட்கரி, இன்று காலை பிரீச் காண்டி மருத்துவமனைக்குச் சென்று லதா உடலுக்கு அஞ்சலி செலுத்தினார். மத்திய அமைச்சர் திரு பியூஷ் கோயல் நேற்று மருத்துவமனை சென்று அவரது உடல்நிலை குறித்து விசாரித்தார்.
லதா மங்கேஷ்கரின் உடல் மும்பையில் உள்ள சிவாஜி பூங்காவில் பொதுமக்களின் அஞ்சலிக்காக வைக்கப்படும். திரையுலக பிரமுகர்கள் பெரும் இசை மேதையின் மறைவுக்கு அஞ்சலி செலுத்தி வருகின்றனர். மத்திய திரைப்பட சான்றிதழ் வாரியத்தின் தலைவர் திரு பிரசூன் ஜோஷி டுவிட்டரில் இரங்கல் தெரிவித்துள்ளார்.
லதா மங்கேஷ்கர் 1929-ம் ஆண்டு செப்டம்பர் 28-ந்தேதி பிறந்தார். அவரது இயற்பெயர் ஹேமா. அவரது தந்தை பண்டிட் தீனாநாத் மங்கேஷ்கர் ஒரு மராத்தி, கொங்கனி இசை வித்வான். பிரபல பின்னணி பாடகர் ஆஷா போஸ்லே உள்ளிட்ட 5 சகோதர, சகோதரிகளில் லதா மூத்தவராவார். அவரது தந்தை பண்டிட் தீனாநாத் மங்கேஷ்கர் ஒரு சாஸ்திரீய இசைக்கலைஞராகவும், நாடக நடிகராகவும் திகழ்ந்தார்.
லதா மங்கேஷ்கர் தமது 13 வயதில், கிட்டி ஹசால் என்னும் மராத்தி படத்துக்காக முதன்முதலில் பின்னணி பாடினார். 1942-ம் ஆண்டு பகிலி மங்கலாகவுர் என்னும் மராத்தி படத்தில் நடித்தார். 1946-ல் , முதன்முதலாக வசந்த் ஜோகலேகர் இயக்கிய ஆப் கி சேவா மெய்ன் என்னும் இந்தி படத்துக்கு பின்னணி பாடினார்.
1972-ல் லதா மங்கேஷ்கர் பரிச்சே படத்திற்காக சிறந்த பின்னணி பாடகிக்கான முதலாவது தேசிய விருதைப் பெற்றார். பல ஆண்டு காலத்தில், பெருமைமிகு பாரத ரத்னா, ஆஃபீசர் ஆப் தி லெஜியன் ஆப் ஆனர், தாதா சாகிப் பால்கே விருது உள்பட பல தேசிய, சர்வதேச விருதுகளை அவர் பெற்றுள்ளார். 1984-ம் ஆண்டில் மத்தியப்பிரதேச அரசும், 1992-ல் மகாராஷ்டிரா அரசும் பாடும் திறமையை வளர்க்கும்வ்வகையில், லதா மங்கேஷ்கர் பெயரில் விருதுகளை நிறுவியுள்ளன.
பிரதமர் அலுவலகம்
புகழ்பெற்ற ஃபிரான்ஸ் யோகா ஆசிரியர் திருமதி சார்லட் சோபின் உடன் பிரதமர் சந்திப்பு
பிரதமர் திரு. நரேந்திர மோடி, 14 ஜூலை 2023 அன்று பாரிஸில் புகழ்பெற்ற ஃபிரான்ஸ் யோகா ஆசிரியர் திருமதி சார்லட் சோபினை சந்தித்தார்.
திருமதி சோபினுக்கு யோகா மீது உள்ள ஆழ்ந்த நம்பிக்கையையும், பிரான்சில் யோகாவை மேம்படுத்துவதில் அவர் ஆற்றிய பணிகளையும் பிரதமர் பாராட்டினார்.
யோகா எவ்வாறு மகிழ்ச்சி அளிக்கிறது மற்றும் முழுமையான நல்வாழ்வை ஊக்குவிக்கிறது என்பது குறித்த தனது கருத்துக்களை திருமதி சோபின் பகிர்ந்து கொண்டார். சர்வதேச யோகா தினத்தை முன்னிட்டு யோகா மீதான ஆர்வம் அதிகரித்தது குறித்தும் அவர்கள் கருத்துகளை பரிமாறிக் கொண்டனர்.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
நாட்டின் உள்கட்டமைப்பு மேம்பாட்டுக்கு மத்திய, மாநில அரசுகளிடையே ஒத்துழைப்பு அவசியம் என திரு நிதின் கட்கரி வலியுறுத்தியுள்ளார்
நாட்டின் உள்கட்டமைப்பு மேம்பாட்டுக்கு மத்திய, மாநில அரசுகளிடையே ஒத்துழைப்பு அவசியம் என மத்திய சாலைப்போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி வலியுறுத்தியுள்ளார். இந்தியா ஐந்து ட்ரில்லியன் டாலர் பொருளாதாரமாக மாறுவதற்கு உள்கட்டமைப்பு மேம்பாடு மிக முக்கியமான பங்கு வகிக்கும் என தெரிவித்தார்.
மத்திய சாலைப்போக்குவரத்து மற்றும் நெடுஞ்சாலை அமைச்சகம் ஏற்பாடு செய்திருந்த தென்மண்டலத்திற்கான பிரதம மந்திரி விரைவு சக்தி குறித்த மாநாட்டை தொடங்கி வைத்து உரையாற்றிய அவர், மத்திய ,மாநில அரசுகளுக்கு இடையே ஒத்துழைப்பும், தகவல் தொடர்பும் அதிகரிக்கப்படவேண்டும் என்று வலியுறுத்தினார். இந்தத் திட்டத்தை வெற்றிகரமாக மாற்ற ஆலோசனைகளை வழங்குமாறு அவர் கேட்டுக் கொண்டார்.
புதுச்சேரி துணை நிலை ஆளுநர் டாக்டர் தமிழிசை சவுந்தர ராஜன், பன்னோக்கு மாதிரி இணைப்பு மக்கள் மற்றும் சரக்குகளின் போக்குவரத்து தொடர்பை அதிகரிக்கும் என்று கூறினார். புதுச்சேரி முதலமைச்சர் திரு என் ரங்கசாமி, போக்குவரத்து நெரிசலைக் குறைக்க புதுச்சேரியில் மேம்பாலத்திட்டங்கள், ஹெலிகாப்டர் சேவைகள், விமான சேவைகளை மேற்கொள்ள வேண்டும் என்று கேட்டுக் கொண்டார்.
இந்த நிகழ்ச்சியில் அந்தமான் நிக்கோபார் தீவுகள், ஆந்திரா, கர்நாடகா, கேரளா, லட்சத்தீவுகள், மகாராஷ்ட்ரா, புதுச்சேரி, தமிழ்நாடு, தெலங்கானா ஆகிய மாநிலங்கள் மற்றும் யூனியன் பிரதேசங்கள் கலந்து கொண்டன. மத்திய சிவில் விமானப் போக்குவரத்து இணை அமைச்சர் ஜெனரல் வி கே சிங்கும் இதில் பங்கேற்றார்.
மேலும் கூடுதல் விவரங்களுக்கு இந்த ஆங்கிலச் செய்திக்குறிப்பைக் காணவும் https://pib.gov.in/PressReleasePage.aspx?PRID=1790652
அறிவியல் மற்றும் தொழில்நுட்பத்துறை
விரிவான தேசிய அறிவியல், தொழில்நுட்பம், புதிய கண்டுபிடிப்பு கொள்கை வரைவு தயாரிப்பில் நிபுணர்களின் ஆலோசனைக்கு கூடுதல் முக்கியத்துவம்
விரிவான ஆலோசனை முறைகள், உயர்கல்விக்கான ஆதரவு, தொழில்துறை, கல்வி இடையேயான இணைப்பை வலுப்படுத்துவதற்கான பரிந்துரைகள் ஆகியவை ஐந்தாவது வரைவு தேசிய அறிவியல், தொழில்நுட்பம், புதிய கண்டுபிடிப்பு கொள்கை வரைவை எவ்வாறு விரிவுபடுத்தியுள்ளன என்பதை வல்லுநர்கள் எடுத்துரைத்துள்ளனர்.
தொழில்நுட்பத்தில் தன்னிறைவை அடையவும், உலகளவில் முதல் மூன்று அறிவியல் ஆற்றல்மிக்க சக்திகளுள் ஒன்றாக இந்தியாவை வரும் தசாப்தத்தில் நிலைநிறுத்தவும், அறிவியல், தொழில்நுட்பம், புதிய கண்டுபிடிப்பு துறையில் தனிநபர் மற்றும் நிறுவனங்களை தலைசிறந்த வகையில் கட்டமைத்து சர்வதேச அங்கீகாரம் கிடைக்க வழி செய்வதே இந்த கொள்கையின் நோக்கமாகும் என்று அறிவியல் மற்றும் தொழில்துறையின் ஆலோசகரும், அறிவியல், தொழில்நுட்பம், புதிய கண்டுபிடிப்பு கொள்கையின் தலைவருமான டாக்டர் அகிலேஷ் குப்தா காணொலி வாயிலாக நடைபெற்ற கலந்தாலோசனைக் கூட்டத்தில் தெரிவித்தார்.
விக்யான் பிரசார் அமைப்பின் இயக்குநர் டாக்டர் நகுல் பராசர், விஞ்ஞானி டாக்டர் கிங்கினி தாஸ்குப்தா போன்ற ஆராய்ச்சி நிபுணர்களும், அறிவியலாளர்களும் இந்தியாவில் ஆராய்ச்சி மற்றும் புதிய கண்டுபிடிப்பை ஊக்குவிப்பதில் புதிய அறிவியல் தொழில்நுட்பம், புதிய கண்டுபிடிப்பு கொள்கையின் பங்கு தொடர்பாக அறிவியல் மற்றும் தொழில்நுட்பத் துறையின் தன்னாட்சி அமைப்பான விக்யான் பிரசார் ஏற்பாடு செய்திருந்த ஆலோசனைக் கூட்டத்தில் கலந்துகொண்டு விவாதித்தனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1693801
(Visitor Counter : 124
நிதி அமைச்சகம்
வரிச்சட்டங்கள்  சட்டம், 2021ல் மேற்கொள்ளப்பட்ட திருத்தங்களை நடைமுறைப்படுத்துவதற்கான விதிமுறைகளை மத்திய நேரடி வரிகள் வாரியம் வெளியிட்டுள்ளது
28 மே 2012க்கு முன்பாக வெளிநாடுகளில் மறைமுகமாக பெயர்மாற்றம் செய்யப்பட்ட இந்திய சொத்துக்கள் தொடர்பாக வரி செலுத்தக்கோரி, வருங்காலத்தில் நோட்டீஸ் அனுப்பாமல் இருக்கும் வகையில், வருமான வரி சட்டம் 1961 மற்றும் வரிவிதிப்பு சட்ட  சட்டம் 2021 கொண்டுவரப்பட்டது.
இது தொடர்பான வரைவு விதிகளின்படி. சம்மந்தப்பட்ட சொத்துக்கள் தொடர்பாக நிலுவையில் உள்ள வழக்குகளை திரும்பப்பெறவும், எவ்வித பணம், இழப்பீடு மற்றும் வட்டித்தொகை கோரமாட்டேன் என உத்தரவாதம் அளித்தால், அந்த சொத்து தொடர்பாக நடவடிக்கை எடுக்காமல் இருக்க வகை செய்யப்பட்டுள்ளது. இந்த வரைவுச் சட்டம் சம்பந்தப்பட்ட தரப்பினரின் கருத்தை அறிவதற்காக 28 ஆகஸ்ட் 2021 அன்று வெளியிடப்பட்டு, 4 செப்டம்பர் 2021 வரை கருத்துக்கள் பெறப்பட்டது.
இந்த கருத்துக்களை ஆய்வுசெய்து அதில் தெரிவிக்கப்பட்ட பல்வேறு பரிந்துரைகளை உள்ளடக்கி, 1 அக்டோபர் 2021 தேதியிட்ட அரசிதழில் இந்த சட்டம் வெளியிடப்பட்டுள்ளது. இது தொடர்பான அறிவிப்பை அறிந்துகொள்ள www.incometaxindia.gov.in காணவும்.
உள்துறை அமைச்சகம்
ஏழை மக்களுக்கு இலவச ரேஷன் பொருள்கள் வழங்குவதற்கான பிரதமர் கரீப் கல்யாண் அன்ன யோஜனா திட்டத்தை நவம்பர் மாதம் வரை நீடித்ததற்காக பிரதமர் திரு நரேந்திர மோடிக்கு மத்திய உள்துறை அமைச்சர் அமித் ஷா பாராட்டு தெரிவித்துள்ளார்
ஏழை மக்களுக்கு இலவச ரேஷன் பொருள்கள் வழங்குவதற்காக பிரதமர் கரீப் கல்யாண் அன்ன யோஜனா திட்டத்தை நவம்பர் மாதம் வரை நீடித்துள்ளதற்காக பிரதமர் திரு.நரேந்திர மோடிக்கு மத்திய உள்துறை அமைச்சர் திரு. அமித் ஷா பாராட்டு தெரிவித்துள்ளார்.
பிரதமர் நாட்டு மக்களுக்கு ஆற்றிய உரைக்குப் பிறகு, அமைச்சர் விடுத்த டுவிட்டர் செய்தியில், கடினமாக உழைக்கின்ற விவசாயப் பெருமக்களுக்கும், நாட்டில் உண்மையாக வரி செலுத்தும் மக்களுக்கும் தனது நன்றியைத் தெரிவித்துள்ளார். அவர்களது கடின உழைப்பினாலும், அர்ப்பணிப்பு உணர்வினாலும் தான், இது போன்ற சோதனைக் காலங்களில், தேவை உள்ள மக்களுக்கு உதவ முடிகிறது என்றார்.
ஏழை மக்களின் நலனில் பிரதமர் கொண்டுள்ள அக்கறையையும், புரிந்துணர்வையும் பிரதமர் இத்திட்டத்தை நீடித்து வெளியிட்ட இந்த அறிவிப்பு பிரதிபலிக்கிறது என்று அமைச்சர் கூறியுள்ளார். நாட்டில் எந்த ஒருவரும் பசியுடன் உறங்கச் செல்லக்கூடாது என்பதை உறுதிப்படுத்தும் வகையிலான இந்தத் திட்டத்தை வெற்றிகரமாக செயல் படுத்துவதற்காக பிரதமர் திரு நரேந்திர மோடிக்கு நன்றி தெரிவித்தார்
(Visitor Counter : 146
மத்திய அமைச்சரவை
திரைப்படத் திருட்டு மற்றும் பதிவு உரிமை மீறலை சமாளித்தல்
1952 திரைப்பட சட்டத்திருத்தத்திற்கு அமைச்சரவை ஒப்புதல்
சட்டத்தை மீறுவோருக்கு 3 ஆண்டு சிறைத்தண்டனை அல்லது ரூ.10 லட்சம் அபராதம் அல்லது இரண்டும்
1952 திரைப்பட சட்டத்தை திருத்தி, 2019 திரைப்பட சட்ட திருத்த மசோதாவை, மத்திய தகவல் ஒலிபரப்பு அமைச்சகம் தாக்கல் செய்வதற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது. இந்த மசோதா, திரைப்படத் திருட்டை சமாளிக்கும் வகையில், அனுமதியற்ற கேமரா மூலமான திரைப்படப் பதிவு மற்றும் திரைப்பட நகல் எடுத்தல் ஆகியவற்றிற்கு தண்டனை வழங்கும் பிரிவுகளையும் கொண்டுள்ளது.
விவரங்கள்:
திரைப்படத் திருட்டுத் தொல்லையை சமாளிப்பதற்கான சட்டத்திருத்தம் கீழ்கண்டவற்றுக்கு வகை செய்கிறது.
- புதிய பிரிவு 6AA சேர்க்கப்பட்டு அதன்படி அனுமதியற்ற திரைப்பட பதிவுகள் தடை செய்யப்படுகின்றன.
- பிரிவு 6AA மீறுபவர்களுக்கு தண்டனை வழங்க பிரிவு 7 திருத்தம் பயன்படுகிறது. இந்த திருத்தத்தின்படி பிரிவு 6 AA-யை மீறுபவர்களுக்கு 3 ஆண்டுகள் சிறைத்தண்டனை அல்லது ரூ. 10 லட்சம் வரையிலான அபராதம், அல்லது இரண்டும் சேர்த்து விதிக்கப்படும்.
இந்த உத்தேசத் திருத்தங்களை அடுத்து திரைப்படத் தொழிலின் வருவாய் பெருகும், வேலைவாய்ப்புகள் கூடுதலாக ஏற்படும், இந்திய நாட்டின் அறிவுசார் சொத்துக்கள் கொள்கையின் முக்கிய நோக்கம் நிறைவேறும், திரைப்படத் திருட்டிலிருந்து விடுதலை கிடைக்கும், ஆன்லைன் பொருளடக்க மீறல்கள் தடுக்கப்படும்.
பின்னணி:
திரைப்படத் திருட்டு மற்றும் கேமரா மூலம் திரைப்படங்களைப் பதிவு செய்தல் ஆகியவற்றைத் தடுக்க சட்டத்தில் புதிய திருத்தங்களைக் கொண்டு வருவது குறித்து பரிசீலிக்குமாறு திரைப்படத்துறையினர் நீண்ட காலமாக அரசிடம் கோரிக்கை வைத்து வந்தனர். 2019-ல் ஜனவரி 19-ம் தேதி மும்பையில் இந்திய சினிமாவின் தேசிய அருங்காட்சியக திறப்பு விழா நிகழ்ச்சியில் பிரதமர் திரு நரேந்திர மோடி, திரைப்படத் திருட்டு, அவற்றை கேமரா மூலம் பதிவு செய்தல் ஆகியவற்றை தடுப்பதற்கான நடவடிக்கைகள் எடுக்கப்படும் என்று அறிவிப்பு வெளியிட்டார். இதனையடுத்து, தற்போது மத்திய தகவல் ஒலிபரப்பு அமைச்சகம் இந்த விஷயத்தை மத்திய அமைச்சரவையின் பரிசீலனைக்கு கொண்டு வந்துள்ளது.
(Visitor Counter : 142
உணவுப் பதப்படுத்துதல் தொழிற்சாலைகள் அமைச்சகம்
பிரதமரின் சிறு உணவு பதப்படுத்தும் நிறுவனங்களை முறைப்படுத்தும் திட்டத்தின்  கீழ், ஒரு மாவட்டம், ஒரு தயாரிப்பின் 6 பிராண்டுகள் அறிமுகம்
பிரதமரின் சிறு உணவு பதப்படுத்தும் நிறுவனங்களை முறைப்படுத்தும் திட்டத்தின்  கீழ், ஒரு மாவட்டம், ஒரு தயாரிப்பின் 6 பிராண்டுகளை, மத்திய உணவு பதப்படுத்துதல் துறை அமைச்சர் திரு. பசுபதி குமார் பரஸ் மற்றும் இணையமைச்சர் திரு. ப்ரஹலாத் சிங் படேல் ஆகியோர் புதுதில்லி பஞ்சஷீல் பவனில் இன்று அறிமுகம் செய்தனர்.
ஒரு மாவட்டம், ஒரு தயாரிப்பு திட்டத்தின் கீழ் 10 பிராண்ட் உணவு பொருட்களை தயாரிக்க, தேசிய வேளாண் கூட்டுறவு விற்பனை கூட்டமைப்புடன், மத்திய உணவு பதப்படுத்துதல் தொழில் துறை அமைச்சகம் ஒப்பந்தம் செய்தது.
இவற்றில் அம்ரித் பஃல் என்ற நெல்லி சாறு, கோரி கோல்டு என்ற மல்லி பொடி, காஷ்மீரி மந்த்ரா என்ற மசாலா , மது மந்த்ரா என்ற தேன், சோம்தானா என்ற ராகி மாவு, மற்றும் தில்லி பேக்ஸின் கோதுமை குக்கீஸ் ஆகியவை இன்று அறிமுகம் செய்யப்பட்டன.
இதில் அம்ரித் பஃல் என்ற நெல்லி சாறு, ஹரியானா குருகிராமில் தயாரிக்கப்பட்டது. இதன் 500 மி.லி பாட்டில் விலை ரூ.120.
கோரி கோல்ட் என்ற மல்லி மவுடர் ராஜஸ்தானின் கோட்டாவில் தயாரிக்கப்பட்டது. இதன் 100 கிராம் பாக்கெட் விலை ரூ.34/-
காஷ்மீரி மந்தரா என்ற மசாலா…. 100 கிராம் பாக்கெட் விலை ரூ.75.
மது மந்த்ரா என்ற தேன்… உத்தரப் பிரதேசம் ஷகரன்பூரில் தயாரிக்கப்பட்டது. இதன் 500 கிராம் பாட்டில் விலை ரூ.185.
தில்லி பேக்ஸ் கோதுமை பிஸ்கட்டுகள் தில்லியில் தயாரிக்கப்பட்டது. இதன் 380 கிராம் பாக்கெட் விலை ரூ.175.
சோம்தனா என்ற ராகிமாவு மகாராஷ்டிராவின் தானேவில் தயாரிக்கப்பட்டது. இதன் 500 கிராம் பாக்கெட்டின் விலை ரூ.60.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleseDetailm.aspx?PRID=1787710
மத்திய அமைச்சரவை
புதுதில்லி சர்வதேச நடுவர் மைய அவசரச் சட்டம் 2019-க்கு மத்திய அமைச்சரவை ஒப்புதல்
சுதந்திரமான தன்னாட்சியோடு கூடிய நிறுவனம் சார்ந்த நடுவர் மன்றத்தை உருவாக்க, புதுதில்லி சர்வதேச நடுவர் மையத்தை அமைப்பதற்கான அவசரச் சட்டப் பிரகடனத்திற்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
பயன்பாடு
நிறுவனப்படுத்தப்பட்ட நடுவர் மன்றம் அரசு மற்றும் அதன் முகமைக்கும், சர்ச்சைக்குரியத் தரப்பினருக்கும் பயனுள்ளதாக இருக்கும். இது நிபுணத்துவத்தின் தரம் மற்றும் பொருட்செலவைப் பொறுத்தவரை பொது நிறுவனங்களுக்கு சாதகமாக இருப்பதோடு நிறுவனப்படுத்தப்பட்ட நடுவர் மன்றத்திற்கு இந்தியா ஒரு முக்கிய மையமாக உருவாகும்.
----
(Visitor Counter : 102
குடியரசுத் துணைத் தலைவர் செயலகம்
நாட்டில் விளையாட்டு கலாச்சாரத்தை புதுப்பிக்க குடியரசுத் துணைத் தலைவர் அழைப்பு
நாட்டில் விளையாட்டு கலாச்சாரத்தை உடனடியாக புதுப்பிக்க வேண்டும் என குடியரசுத் துணைத் தலைவர் திரு.எம்.வெங்கையா நாயுடு அழைப்பு விடுத்துள்ளார். நல்ல ஆரோக்கியத்துக்கும், மனஅழுத்தம் அற்ற வாழ்க்கைக்கும், மக்களின் அன்றாட வாழக்கையில் விளையாட்டு அல்லது யோகா அல்லது ஏதாவது உடற்பயிற்சி ஒரு அங்கமாக இருக்க வேண்டும் என அவர் கூறினார்.
இந்தாண்டில் விளையாட்டு துறையில், பஞ்சாப் பல்கலைக்கழகம், மவுலான அப்துல் கலாம் ஆசாத் கோப்பையை 2வது முறையாக பெற்றதற்கு வாழ்த்து தெரிவித்து உரையாற்றிய திரு. வெங்கையா நாயுடு, விளையாட்டுகளை பள்ளிகள் மற்றும் இதர கல்வி நிறுவனங்கள் ஊக்குவிக்க வேண்டும் என அவர் வலியறுத்தினார்.
மாணவர்கள் வகுப்பறையில் பாதி நேரத்தையும், மீத பாதி நேரத்தையும் களத்திலும் செலவழிக்க வேண்டும். களம் என்றால் விளையாட்டு மைதானம், விவசாய நிலம், சமூக களம் என அவர் கூறினார்.
விடாமுயற்சியுடன் கூடிய கடின உழைப்பு, திட்டமிடல் மற்றும் உறுதி ஆகியவற்றால்தான் விளையாட்டில் சிறந்து விளங்க முடியும் என கூறிய திரு. வெங்கையா நாயுடு, கல்வியிலும், விளையாட்டிலும் சிறந்து விளங்கும் பஞ்சாப் பல்கலைக்கழகத்தின் உடற் பயிற்சியாளர்கள், நிர்வாகத்தினர், ஆசிரியர்கள் மற்றும் மாணவர்களை பாராட்டினார்.
பிரதமர் திரு. நரேந்திர மோடி தொடங்கிய உடல் தகுதி இந்தியா பிரசாரம் , மக்களை உடல் தகுதியுடன் இருக்க ஊக்குவிக்கும் என அவர் கூறினார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
(https://pib.gov.in/PressReleasePage.aspx?PRID=1653281